Seuntjie maand ná hy brand weer tuis: ‘Dis ’n wonderwerk’Logan Barnard (5). (Foto: Facebook) “Ek is só verlig. Elke oggend wanneer ek hom sien, is ek dankbaar dat die kind nog leef.” Só het Chanie Barnard Dinsdag aan Maroela Media gesê nadat haar vyfjarige seuntjie, Logan Barnard, tot haar en medici se verbasing die afgelope naweek uit ŉ hospitaal in Johannesburg ontslaan is. Klein Logan het sowat ŉ maand gelede ernstige brandwonde aan sy gesig asook ŉ groot gedeelte van sy regterarm en hand in ŉ fratsongeluk by die gesin se huis in Mountain View in Pretoria opgedoen. Daar was ook brandplekke op sy ander arm en een been. Chanie erken dat sy haar tóé daarop voorberei het om baie lank langs haar seuntjie se hospitaalbed te waak, maar Logan het elke dag beterskap getoon en Sondag is hy ontslaan om verder by die huis aan te sterk. “Dit is ŉ wonderwerk. Die susters is ook baie verbaas oor sy herstel. Daar is susters wat hom ŉ week ná hulle hom glad nie gesien het, nie kon herken nie.” Sy vertel dat Logan se wonde byna heeltemal herstel het en vir eers is dit net nodig om ŉ salfie aan sekere plekke te smeer. Die kleuter het wel nog tuisversorging nodig en Chanie sal vir ŉ onbepaalde tyd by hom tuis bly. “Hy kom mooi reg by die huis. Hy sukkel om te stap en ons gaan hom volgende week na ŉ neuroterapeut neem as dit nie dan beter gaan nie.” Logan sukkel ná die ongeluk ook om te praat en sal na ŉ sielkundige geneem word sodra sy spraak verbeter. Chanie verduidelik dat daar vir eers op Logan se stimulering gefokus word. Hy sal eers na ŉ speelgroepie gaan voordat hy eindelik terug skool toe sal kan gaan. Hoewel die hospitaalpersoneel die afgelope maand baie goed vir die Barnard-gesin was, is dit baie lekkerder by die huis, erken Chanie. Maroela Media het vroeër berig die gesin het die betrokke dag in Augustus gereedgemaak vir hul gebruiklike Saterdagbraai toe die fratsongeluk plaasgevind het. “Logan het houtjies reggepak vir die vuur toe ek skielik ŉ vreeslike hitte agter my rug voel en hom hoor huil. Ek het gesien sy lyfie het heeltemal aan die brand geslaan,” het Barnard voorheen gesê. Sy ouers het die seuntjie inderhaas in die swembad gedompel om die vlamme te blus en met hom na die Eugène Marais-hospitaal gejaag. Logan het vermoedelik petrol vir die grassnyer uit ŉ kan in sy handjie uitgegooi en dit het vlam gevat toe hy dit oor die vuur wou gooi. Hy het vermoedelik kort tevore op die motor se enjinkap geklim om die petrolkan self by te kom. By die Eugène Marais-hospitaal is Logan gestabiliseer en daarna met ŉ lugambulans na die Garden City-hospitaal in Johannesburg geneem. Sy een long het platgeval en is erg beskadig. Sy niere het in ŉ stadium ook gesukkel.